Første skip med nødhjelp på vei til Gaza. Må kanskje overleveres til Hamas.
Et skip med 200 tonn mat til Gaza la tirsdag morgen ut fra en havn på Kypros. Målet er å etablere en sjørute for mat til en sultende befolkning i Gaza. Nødhjelpsskipet Open Arms la tirsdag morgen ut fra havnen i Larnaca på Kypros, melder Reuters. Den tauet med seg en lekter som var lastet med 200 tonn mel, ris, vann, medisiner og paller med måltider som er klare til å spises. Skipet er for det meste finansiert av De forente arabiske emirater og blir organisert av den amerikanske organisasjonen World Central Kitchen (WCK). Skipet har ligget til kai i Larnaca i én måned, før det nå endelig kommer av gårde. Skipet og lasten med mat er et pilotprosjekt. Målet er å etablere en alternativ rute for å få frem mat til befolkningen i Gaza, der matmangelen er prekær. EU, USA og Storbritannia står bak planene om å etablere en sjøkorridor for nødhjelp til befolkningen i det krigsherjede Gaza, melder Reuters. Lasten skal ha blitt kontrollert på forhånd Israel har lenge ønsket å få inn nødhjelp til Gaza sjøveien, sier en israelsk tjenesteperson til Times of Israel. Skipslasten skal ha blitt kontrollert av folk fra israelske sikkerhetstjenester mens skipet lå i Larnaca. Det kan ta 50 timer før skipet er fremme i Gaza. Skipet skal legge til ved en midlertidig havn som WCK har bygget ved Gaza by, ifølge Times of Israel. WCK vil ta lasten i land og plassere den i et midlertidig lagerbygg. Deretter er det meningen at det skal bli delt ut til befolkningen. Den israelske hæren skal ha soldater rundt WCKs fasiliteter, for å sørge for at det ikke skjer noen angrep mot nødhjelpsarbeidere eller plyndring av maten. Kan bli avhengig av Hamas Det er uklart hvem som vil distribuere nødhjelp som kommer frem til Gaza sjøveien, sier Hamas-kilder og klanledere i Gaza til den israelske avisen Haaretz. Selv etter fem måneder med krigføring er det bare Hamas som har kapasitet til å håndtere prosessen. Ingen andre organisasjoner, inkludert FNs hjelpeorganisasjon Unrwa og Røde Kors, har for øyeblikket kapasitet til å håndtere en så stor operasjon, sier avisens kilder. Forsøk på å få nødhjelp inn til Gaza har tidligere endt i et forferdelig kaos. Minst 112 mennesker ble drept, mens 760 ble skadet, ifølge palestinske myndigheter, da en kolonne med lastebiler kom til Gaza by med nødhjelp 29. februar. Israelske myndigheter skal sammen med palestinske forretningsmenn ha tatt initiativ til nødhjelpssendingen. Den israelske hæren skulle sørge for sikkerheten. Det endte med kaos da hundrevis av desperate mennesker stormet lastebilene for å få tak i nødhjelp. Palestinske myndigheter har anklaget soldater fra den israelske hæren for å ha skutt mot folk som ville ha nødhjelp, mens den israelske hæren skylder på den voldsomme trengselen rundt hjelpesendingene. De sier det ikke ble skutt mot nødhjelpssendingen, men mot plyndrere som ble oppfattet som en trussel. I motsetning til i det sørlige Gaza, der Hamas har kontroll, er det i nord lite kontroll og utbredt kaos, ifølge Haaretz. Det har også vært svært kaotisk når andre forsendelser med nødhjelp har kommet frem til Gaza, viser bilder. Folk i Gaza er blitt drept av flybåren nødhjelp FN anslår at befolkningen i Gaza trenger 500 lastebillass med nødhjelp hver eneste dag. Men langt færre lastebiler har kommet gjennom, blant annet fordi Israel insisterer på at hver eneste lastebil må gjennomsøkes. Israelerne er bekymret for at våpen kan bli smuglet inn. USA og Jordan har sluppet nødhjelp fra fly, men eksperter er enig om at det er en dyr og lite effektiv metode for å få mat frem. Flere personer er dessuten blitt drept fordi de er blitt truffet av nødhjelp som har kræsjet i bakken.
Et skip med 200 tonn nødhjelp har dratt fra Kypros til Gaza.  Skipets last inneholder mat, vann og medisiner.  Israel har kontrollert lasten. Målet er å lage en sjøkorridor for nødhjelp til Gaza. Hvem som skal distribuere nødhjelpen er uklart. Hamas ser ut til å være den eneste organisasjonen med kapasitet til det. 